kardosdrur/scandi-wiki huggingface dataset:
Bøl Kirke

Bøl Kirke er en kirke i senromansk stil i landsbyen Bøl i det sydlige Angel i Sydslesvig i den nordtyske delstat Slesvig-Holsten. Kirken er sognekirke i Bøl Sogn.

Bøl Kirke er opført omkring 1530 af mursten. Ifølge legenden blev kirken opført af nonner. Denne legende skyldes muligvis, at kirken var viet til Sankt Ursula. Kirken var tilknyttet klosteret i Mårkær.

Arkitektur og indretning 
Kirken er tækket med skifer. Både kor og skib har fladt bjælkeloft. Tårnet er opført i begyndelsen af 1500-tallet af teglsten. I 1750 blev vestmuren forstærket med kvadersten. Både skib og kor har fladt bjælkeloft. Koret er forsynet med et sakrarium, hvori præsterne i katolske tid tømte den ubenyttede altervin, så den flød ned i kirkens fundament. Døbefonten er en gotlandsk kalkstensfont fra 1200-tallet. Prædikestolen med lydhimmel er udført mellem 1604 og 1620, træskærerarbejdet har tilknytning til kredsen omkring Hinrik Ringerink fra Flensborg. Kurven har dobbelt-pilastre udformet som dyder med fremstillinger af Justitia (retfærdigheden med bind for øjnene og vægt), Caritas (barmhjertigheden med et lille barn på armen), Spes (håbet med anker) og Fides (troen med kors, kalk og bog). I billedfelterne ses bebudelsen, fødslen, korsbæringen, opstandelsen og himmelfarten, det sidste felt mod syd er tomt. Nederst på kurven ses latinske indskrifter. Den trefløjede altertavle er et træskærerarbejde fra 1649. I storfeltet gengives nadveren med Moses med tavlerne i nord og Kristus som salvator mundi i syd. Den sengotiske korsfæstelsesgruppe fremstillende Kristus med Sankt Maria og Sankt Hans som sidefigurer er fra 1400-tallet. Kirkens orgel er placeret på pulpituret i kirkens vestende. Det blev udført af Marcussen & Søn fra Aabenraa i 1868 og afløste et tidligere harmonium. Orglet blev i 1968 omfattende restaureret. Pulpituret er fra 1867. I 2002 kom en lysekrone til.

Grænsehistorie 
Kirkesproget i sognet var i årene før 1864 blandet dansk-tysk. Bøl Menighed blev i 2019 slået sammen med den i Sønderbrarup. Menigheden hører i dag under den nordtyske lutherske kirke.

Litteratur 
 M. Mørk Hansen og C. L. Nielsen: Kirkelig Statistik over Slesvig Stift : Med historiske og topographiske bemærkninger, 2. bind, Kjøbenhavn 1864, s. 385.
 Johannes Habich: Handbuch der deutschen Kunstdenkmäler – Hamburg, Schleswig-Holstein. Dt. Kunstverlag, München 1971, .

Eksterne henvisninger 

 Menighedens hjemmeside

Noter 

Kirker i Slesvig-Holsten
Angel
Nybøl Kirke (Sydslesvig)

Nybøl Kirke er en kirke i landsbyen Nybøl i Angel i Sydslesvig i den nordtyske delstat Slesvig-Holsten. Kirken er viet til Jomfru Maria. Nybøl Kirke er sognekirke i Nybøl Sogn.

Kirken er opført i 1100-tallet af mursten i romansk stil og anses som den ældste murstenkirke i Angel. I nord- og østmuren er der bevaret flere romanske rundbuevinduer. Det sengotiske våbenhus kom til i 1400-tallet. Omkring 1500 blev det flade bjælkeloft i kirkens indre skiftet ud med gotiske hvælvinger. Samme år fik kirken også en vindeltrappe. Den senbarokke prædikestol med relieffer af apostlene er fra 1786. Altertavlen med den opstandne Kristus er fra 1874. Korbuekrucifikset og lysekronen er fra 1900-tallet. Kirkens orgel er placeret på pulpituret i kirkens vestende. Det blev udført af Marcussen & Søn fra Aabenraa i 1873. Ved nordmuren opsættes en mindetavle over de tyske faldne i Treårskrigen 1848-51. Ved udgangen findes en fattigbøsse (kirkeblok) til indsamling af almisser.

På kirkegården er der en klokkestabel med sadeltag. Den skal efter sagnet være opført af en jomfru, der boede her nær Gudholm og hvis ligsten endnu findes på kirkegården. Menigheden hører under den lutherske nordtyske kirke.

Litteratur 
 Dr. Klaus Rauterberg: Kirchen in Angeln und ihre Kunstschätze, Kiel 2001, .

Eksterne henvisninger 

 Menighedens hjemmeside

Noter 

Kirker i Slesvig-Holsten
Angel
Kalleby Kirke

Kalleby Kirke er en kampestenkirke i romansk stil beliggende ved Kalleby tæt på Fysing Å mellem Kalleby Sogns to landsbyer Skålby og Fysing i det sydlige Angel i Sydslesvig i den nordtyske delstat Slesvig-Holsten.

Kalleby Kirke er opført i kampesten i den forhenværende landsby Kalleby. Kirken er første gang dokumenteret 1196. Den var i middelalderen forbundet med det ved Langsøen beliggende Guldholm Kloster. Kirken er viet til Jomfru Maria. Grantidøbefonten er fra opførelsestiden. I koret findes et sakramentshus som gemme for monstrans og hostie i den katolske periode. Det sengotiske korbuekrucifiks er fra beygndelsen af 1500-tallet. Kruciffikset fortolker korset som livstræ. Den maneristiske prædikestol med scener fra Jesu liv er udført 1637 af den nederlandske kunstner Berend Cornelissen. Altertavlen er fra 1693. Motivet viser den sidste nadver. I årene 1901–1907 blev hvælvingerne og vindueåbningerne i kirken udsmykket med kalkmalerier. Motivet ved alteret er Maria og Johannes Døberen. Kirkens orgel er udført af den tyske orgelbygger Johann Daniel Busch i 1784. Det er placeret på pulpituret i kirkens vestende. Det nuværende tårn kom til i 1855.

Ifølge et lokalt folkesagn stjal menigheden engang en af Haddebys to kirkeklokker, men da de skulde sejle hjem over Slien, sank både båd og klokke. Siden høres klokken hver nytårsmorgen kl. 6 ringe i dybet.

Menigheden i Kalleby Sogn fusionerede i 1971 med nabo-menigheden i Moldened. Senere blev den slået sammen med menigheden i Brodersby. Den hører nu under den lutherske nordtyske kirke.

Litteratur 
 Brodersby-Kalleby-Moldened Menighed: Drei Kirchen – eine Gemeinde.

Eksterne henvisninger 

 Menighedens hjemmeside

Noter 

Kirker i Slesvig-Holsten
Angel
Moldened Kirke

Moldened Kirke er en kirke i romansk stil beliggende på en bakke i landsbyen Moldened i det sydlige Angel i Sydslesvig i den nordtyske delstat Slesvig-Holsten. Kirken er viet til Jakob den Ældre. Den er sognekirke i Moldened Sogn.

Kirken er opført i 1100-tallet af kampesten. Den var i begyndelsen et kapel uden præst og menighed. Fra opførelsestiden er der bevaret flere indvielseskors. Trætårnet i kirkens vestlige ende blev første gang nævnt 1586. Våbenhuset ved sydportalen er fra 1892. Det flade bjælkeloft i kirkens indre blev senere skiftet ud med sengotiske hvælvinger. Af interiøret kan nævnes den enkle romanske granitdøbefont. Altertavlen fra 1682 viser Jesu korsfæstelse på Golgata. Prædikestolen er lidt yngre. Kirkens barokkorgel er fra 1746, det er placeret ved korbuen.

Moldended Kirke nævnes i et sønderjysk folkesagn, hvori djævelen kastede ud fra et nærliggende gravhøj en jernkæde efter en ung brud. Til alt held havde bruden dog allerede sat den ene fod inden for kirkedøren, ellers havde hun været fortabt. Men endnu i dag skal der være spor af kæden over kirkedøren.

Menigheden i Moldened Sogn fusionerede i 1971 med nabo-menigheden i Kalleby. Senere blev den slået sammen med menigheden i Brodersby. Den hører nu under den lutherske nordtyske kirke.

Eksterne henvisninger 

 Menighedens hjemmeside

Noter 

Kirker i Slesvig-Holsten
Angel
Tøstrup Kirke (Sydslesvig)

Tøstrup Kirke er en kirke i romansk stil beliggende i Tøstrup (i Ørsbjerg kommune) i Angel i Sydslesvig i den nordtyske delstat Slesvig-Holsten. Kirken er viet til Johannes Døberen. Tøstrup Kirke er sognekirke i Tøstrup Sogn.

Kirken er opført i 1100-tallet af kampesten. Bjælkeloftet i korete blev i den sene middelalder skiftet ud med sengotiske hvælvinger. I årene 1788 - 1792 blev korbuen nedbrudt og bjælkeloftet genetableret. Målet var at skabe en enkelt protestantisk prædikekirke. I de samme år blev kirkeskibet udvidet mod vest. Sydportalen blev tilmuret. I stedet fik nordportalen tilføjet et våbenhus. I 1900-tallet blev indgangen igen flyttet, idet også sydportalen blev tilmuret, den tilhørende våbenhus blev nedrevet. Indgangen sker nu via kirkens vestside. Ved østmuren er der bevaret et enkelt romansk rundbuevindue.

Af interiøret kan bl.a. nævnes prædikestolen fra senrenæssancen. Reliefferne på prædikestolen viser Jesu korsfæstelse og evangelisterne. Døbefonten er forsynet med en svævende dåbdsengel fra 1758. Altertavlen fremstår som en triptych, altså en altertavle i tre dele. Motivet i midtfeltet er Kristi korsfæstelse. I sidefelterne ses de tolv apostle. Kirkens orgel er placeret på pulpituret i kirkens vestende. Pulpituret er fra 1859. Orglet er udført af Marcussen & Søn i 1877. På kirkegården er der en klokkestabel.

Menigheden hører under den lutherske nordtyske kirke.

Eksterne henvisninger 

 Menighedens hjemmeside

Noter 

Kirker i Slesvig-Holsten
Angel
Siversted Kirke

Siversted Kirke (delvis også Stenderup Kirke) er en kirke i romansk stil, der ligger syd for den dansk-tyske grænse ved udkanten af Siversted i Sydslesvig i den nordtyske delstat Slesvig-Holsten. Kirken er viet til apostlen Peter. Siversted Kirke er sognekirke i Siversted Sogn.

Kirken er opført af kampesten i 1100-tallet. Den er beliggende på en høj ved Hærvejen og tæt på Bollingsted Å (en biflod til Trenen) og Stenderup. Kirken omtaltes delvis også som Stenderup Kirke. Den nuværende kirke afløste måske en tidligere trækirke, som stod på Grønhøjen (ty. Grönshoy) ved Stenderup, hvor ifølge folkelegeneden en dansk konge skulle ligge begravet i fuld rustning. I 1300-tallet blev vinduerne ændret til gotiske spidsbuevinduer og loftet afløst af hvælvinger. I senmiddelderen blev våbenhuset ved sydportalen tilføjet. Den nuværende klokkehus af træ kom til i 1600-tallet. I 1961 blev de originale kalkmalerier fritlagt, undersøgt og konserveret.

Af intereiøret kan nævnes den enkelte romanske døbefont i koret og prædikestolen i renæssance-stilen fra 1620 med tilhørende sekskantede lydhimmel. Stolen er opdelt i tre relief-felter, som fremstiller Jesu fødsel, korsfæstelsen og opstandelsen og som er afbrydt af pilastre. Korbuekrucifikset er fra omkring 1430-1450. Pulpituret er fra anden halvdel af 1600-tallet. Pulpiturets felter er viser bl.a. evangelisterne, som er symboliseret af ørnen (Johannes), oksen (Lukas), løven (Markus) og et menneske med vinger (Mattæus). Den oprindelige klassicistiske altertavle med to oliemalerier blev fjernet 1961. Orglet er udført af Wilhelm Sauer i 1902. 1962 kom et brugt Kemper-orgel til.

Kirken er beliggende i nærheden af Poppostenen og Helligbækken, hvori Harald Blåtand og mange andre i omegnen skulle efter fortællingerne blive døbt omkring år 960. Ifølge folkesagnet blev kirken få år senere bygget af en fremmed, som gjorde grin med indbyggerne og lade sin hest afføre i bækken. I samme øjeblik var han blevet frosset fast til stedet. For at komme igen fri lovede han at ville bygge stedets kristne en kirke.

Henrik Harries var præst i Siversted i årene 1790 til 1795. Kirkesproget i sognet var i årene før 1864 blandet dansk-tysk. Menigheden hører i dag under den nordtyske lutherske kirke.

Litteratur 
Erwin Freytag: Aus der Chronik des Kirchspiels Sieverstedt, Siversted 1951.

Eksterne henvisninger 

 Menighedens hjemmeside
 Tegning af Siversted Kirke fra Johann Gottfried Burman Beckers samling

Noter 

Kirker i Slesvig-Holsten
Medelby Kirke

Medelby Kirke er en kirke beliggende syd for den dansk-tyske grænse i Medelby i Sydslesvig i den nordtyske delstat Slesvig-Holsten. Kirken er viet til apostlen Matthæus. Medelby Kirke er sognekirke i Medelby Sogn.

Kirken er opført i anden halvdel af 1100-tallet af granitkvadre. Sydportalen samt enkelte romanske rundbuevinduer er bevaret. Nordportalen er derimod tilmuret. Over den rundbuede sydportal ses en tympanon fremstillende en siddende Kristus, der overrækker nøgle og bog til Peter og Paulus (traditio legis). I 1709 blev kirken udvidet mod vest. 1793 kom våbenhuset til. Tagrytteren med monogram af Frederik 5. er opført i 1765. Samme år blev det romanske kor afløst af et større alterrum. Den romanske granitfont fra højmiddelalderen har ranker på kummen, højt skaft med vulst og firkantet fod. Den trefløjede sengotiske altertavle fra 1400-tallet viser korsfæstelsen i midterpartiet, nadveren i topfeltet og apostelfigurer i sidefelterne. Tavlen blev senest renoveret i 1998. Alterbordsforsiden (antemensale) er fra 1580. Prædikestolen er sammensat af en prædikestol fra 1581 og en fra 1631. Krucifiksgruppen på skibets sydvæg fra omkring 1500 viser symbolerne af evangelisterne, Jomfru Maria og Johannes Døberen. Pulpituret fra 1734 er illustreret med 32 malerier, der fremstiller bibelske scener fra skabelsen til himmelfarten. Orglet er udført af Marcussen & Søn i 1895, seneste renoveret 2011. 

Kirken nævnes i et lokalt folkesagn, som omhandler to kæmper, som var i færd med at bygge kirkerne i Medelby og Store Vi. Da de kun havde en hammer, kastede de den skiftevis til hinanden. Derved kom de til at beskadige kirken i nabobyen Valsbøl. I årene før den 2. Slesvigske krig var kirkesproget blandet dansk-tysk. Menigheden hører nu under den nordtyske lutherske kirke.

Eksterne henvisninger 

 Menighedens hjemmeside

Noter 

Kirker i Slesvig-Holsten
Valsbøl Kirke

Valsbøl Kirke er en landsbykirke i romansk stil, beliggende syd for den dansk-tyske grænse på en lille bakke i det sydvestlige Valsbøl i Sydslesvig i den nordtyske delstat Slesvig-Holsten. Kirken er viet til Sankt Kristoffer. Valsbøl Kirke er sognekirke i Valsbøl Sogn.

Kirken er opført i 1100-tallet af kampesten. Kirken var i begyndelsen anner til Medelby Kirke. Koret fik i senmiddelalderen en sengotisk hvælving, medens skibet beholdt sit bjælkeloft. Skibet blev i 1868 udvidet mod vest. Af interiøret kan bl.a. nævnes granitdøbefonten fra opførelsestiden. Fra før-reformatorisk tid er ligedels fire egetræskulpturer. Den barokke altertavle fra 1730 viser den sidste nadver. I stedet for kirketårn råder kirken over en fritstående klokkestabel.

Kirken nævnes i et lokalt folkesagn, som omhandler to kæmper, som var i færd med at bygge kirkerne i Medelby og Store Vi. Da de kun havde en hammer, kastede de den skiftevis til hinanden. Derved kom de til at beskadige Valsbøl Kirke. I årene før den 2. Slesvigske krig var kirkesproget blandet dansk-tysk. Menigheden hører nu under den nordtyske lutherske kirke.

Eksterne henvisninger 

 Menighedens hjemmeside
 Tegning af Valsbøl Kirke fra Johann Gottfried Burman Beckers samling

Noter 

Kirker i Slesvig-Holsten
Nørre Brarup Kirke

Nørre Brarup Kirke er en kirke, der ligger på en bakke i landsbyen Nørre Brarup på halvøen Angel i Sydslesvig i den nordtyske delstat Slesvig-Holsten. Kirken er viet til Jomfru Maria. Nørre Brarup Kirke er sognekirche i Nørre Brarup Sogn. Det formodes, at kirken har i middelalderen været Sliherreds centrale kirke.

Kirken er opført i romansk stil omkring året 1200 af granitkvadre. Efter sagnet er kirken bygget af tre jomfruer (Tan Nails, May Hys og Tekkel Jerrekoks), der boede på Kappeshøj (Korpeshøj) og som syntes, at kirkevejen til Strukstrup var alt for længe. De tre stenhugne figurer over syddøren skal tyde herpå. Motivet på tympanonet er dog Kristus, der overrækker nøgle og bog til Peter og Paulus (traditio legis). Billedet er flankeret af to halvsøjler. Under halvsøjlerne ses relieffer med djævelen og et uhyr kæmpede med tre mennesker. Den tilmurede nordportal har tympanon med et græsk kors. Tagrytteren er fra 1625. Våbenhuset ved sydportalen er bygget 1796.  I det inde har kirken fladt bjælkeloft. I 1789 blev korbuen fjernet og vinduerne forstørret. Formålet var at skabe en større hallekirke som protestantisk prædikekirke. To romanske rundbuevinduer er bevaret ved kirkens nordside. I 1959 blev korbuen rekonstrueret og malet med ornamenter. Samme år blev orglet flyttet på pulpituret i kirkens vestende. Orglet selv er udført af Marcussen & Søn i 1887. Klokkestablen er fra 1441, senest renoveret i årene 2018-2020. Den regnes for at være den ældste klokkestabel i Sydslesvig. Prædikestolen menes udført 1705 af billedskæreren Frederik Fisker fra Slesvig. Stolens fem billedfelter viser scener fra Jesu liv (Mariæ bebudelse, Jesu fødsel, korsfæstelse, opstandelse og himmelfart). Den gotiske altertavle fra 1500-tallet viser den lidende Kristus med Gud Fader, flankeret af Maria og Ærkeenglen Mikael. Døbefonten er fra 1468 med relieffer af Kristus som verdensdommer. En ældre døbefont fra 1200-tallet blev senere overført til en skovriddergård ved Stor Bredbøl sydvest for Nørrebrarup, men er imidlertid forsvundet.

I årene før den 2. Slesvigske krig var kirkesproget blandet dansk-tysk. Menigheden hører nu under den nordtyske lutherske kirke.

Eksterne henvisninger 

 Menighedens hjemmeside

Noter 

Kirker i Slesvig-Holsten
Angel
Banská Štiavnica (distrikt)

Banská Štiavnica Distrikt (okres Banská Štiavnica ) er et distrikt i regionen Banská Bystrica i det centrale Slovakiet . Indtil 1918 tilhørte det meste af det nuværende distrikt det daværende amt Hont, i Kongeriget Ungarn, bortset fra Močiar og Podhorie mod nord (Tekov) og Kozelník mod øst (i Zvolen).

Kommuner 
 Baďan
 Banská Belá
 Banská Štiavnica
 Banský Studenec
 Beluj
 Dekýš
 Ilija
 Kozelník
 Močiar
 Počúvadlo
 Podhorie
 Prenčov
 Svätý Anton
 Štiavnické Bane
 Vysoká

Kilder og henvisninger 

Distrikter i Slovakiet
Banská Štiavnica (flertydig)

Banská Štiavnica kan henvise til flere artikler:
Banská Štiavnica (distrikt), et distrikt i  regionen Banská Bystrica i Slovakiet.
Banská Štiavnica, hovedbyen i distriktet.
Nørre Haksted Kirke

Nørre Haksted Kirke er en kirke i romansk stil beliggende syd for grænsen i landsbyen Nørre Haksted i det centrale Sydslesvig i den nordtyske delstat Slesvig-Holsten. Kirken er viet til Sankt Jørgen (Sankt Georg). Nørre Haksted Kirke er sognekirke i Nørre Haksted Sogn.

Kirken er opført i 1100-tallet af kampesten. I senmiddelalderen blev kirken udvidet med et et benhus (æ karnhus, afledt af latnisnk carnarium). Bjælkeloftet i kirkens indre er dekoreret med et barokmaleri. I 1897 blev kirkeskibet udvidet mod vest. Samme år blev det nuværende tårn tilbygget. Allerede i 1861 havde menigheden begyndt at opsamle et fond til opførelse af et muret rårn i stedet for den daværende klokkestabel. I 1926 blev sengotiske malerier i korbuen frilagt og restaureret. Granitdøbefonten er fra kirkens opførelsestid. Det gotiske alterkors er dateret til 1200-tallet. Korbuen med korbuekorset er flankeret af et passiosngruppe bestående af otte plastiske relieffer fremstillende passionshistorien. Altertavlen fra 1700-tallet viser apsotlene Peter og Paulus. Relieffer på prædikestolen fra 1713 viser Jesu fødsel, dåb og opstandelse.

I årene før den 2. Slesvigske krig var kirkesproget blandet dansk-tysk. Menigheden hører nu under den nordtyske lutherske kirke.

Litteratur 
 Henning Dehn-Nielsen: Kirker i Sydslesvig - Fra Hedeby til Harreslev. København 2001, s. 62, .

Eksterne henvisninger 

 Menighedens hjemmeside
 Tegning af N. Haksted Kirke fra Johann Gottfried Burman Beckers samling

Noter 

Kirker i Slesvig-Holsten
Københavns Politis Uropatrulje

Københavns Politis Uropatrulje, eller blot Uropatruljen, var en specialenhed i Københavns Politi som virkede fra 1965 til 2001.

Uropatruljen havde til opgave at infiltrere og bekæmpe organiseret kriminalitet, herunder narkohandel og rockergrupper, men også kriminalitet i politiets egne rækker. I praksis opererede enheden dog meget bredt og blev også sat ind mod organisationer i gråzonen, herunder politiske aktivister, bz-grupper og de autonome. Betegnelsen "uropatrulje" er uofficiel, og mange andre politikredse i Danmark, har også haft, og benytter stadig, uropatruljer.

Uropatruljen var kendt for at bruge utraditionelle metoder, herunder at operere i civil, og blev ved flere lejligheder involveret i voldelige sammenstød. Patruljen har derfor gennem tiden været genstand for en del offentlig kritik, ikke mindst for deres rolle i 18. maj-urolighederne i 1993, og deres årelange indsats mod hashhandlen på Christiania.

Københavns Politis Uropatrulje blev opløst som selvstændig afdeling i 2001, idet den blev lagt sammen med bevillingsafdelingen og narkotikafdelingen.

Film 
 Uropatruljen - politiets hårde hunde, DR2 (2018) - dokumentarserie i tre dele.

Bøger 
 Henrik Madsen: Uro : uropatruljen på job, Møntergården (1997)
 Tom Guldbæk Olsen: Uro'erne kommer! : historien om Københavns Uropatrulje indefra, Byens Forlag (2020)

Kilder 
 Frederik Strand: Uropatruljen - Politiets hårde halse, Lindhardt og Ringhof (2020)

Referencer 

Uropatrulje
Banská Bystrica (distrikt)

Banská Bystrica Distrikt (slovakisk: okres Banská Bystrica, ungarsk: Besztercebányai járás) er et distrikt i Banská Bystrica-regionen i det centrale Slovakiet . Indtil 1918 tilhørte området Zvolen Amt i Kongeriget Ungarn.

Kommuner 
 Badín
 Baláže
 Banská Bystrica
 Brusno
 Čerín
 Dolná Mičiná
 Dolný Harmanec
 Donovaly
 Dúbravica
 Harmanec
 Hiadeľ
 Horná Mičiná
 Horné Pršany
 Hrochoť
 Hronsek
 Kordíky
 Králiky
 Kynceľová
 Lučatín
 Ľubietová
 Malachov
 Medzibrod
 Moštenica
 Motyčky
 Môlča
 Nemce
 Oravce
 Podkonice
 Pohronský Bukovec
 Poniky
 Povrazník
 Priechod
 Riečka
 Sebedín-Bečov
 Selce
 Slovenská Ľupča
 Staré Hory
 Strelníky
 Špania Dolina
 Tajov
 Turecká
 Vlkanová

Kilder og henvisninger 

Distrikter i Slovakiet
Banská Bystrica (flertydig)

Banská Bystrica kan henvise til flere sider:
 Banská Bystrica (region) en region i Slovakiet
Banská Bystrica (distrikt), et distrikt i regionen.
Banská Bystrica,  hovedbyen i både regionen og distriktet.
Sankt Laurentii Kirke (Før)

Sankt Laurentii Kirke er en kirke beliggende syd for landsbyen Syderende mod Hedehusum på den nordfrisiske ø Før i Sydslesvig i den nordtyske delstat Slesvig-Holsten. Kirken er viet til Skt. Laurentius. Sankt Laurentii Kirke er sognekirke i Sankt Laurentii Sogn i Vesterland-Før.

Kirken er opført i 1100-tallet i romansk stil af kampesten. Bygningen blev senere flere gange ombygget og udvidet. Det nuværende sengotiske tårn blev bygget i 1400-tallet. I samme periode blev også loftet afløst af gotiske hvælvinger. Ligeledes blev der indbygget større vinduer. Den romanske granitdøbefont er fra det sene 1100-tallet. Prædikestolen er skabt i 1600-tallet i renæssance-stilen. Den trefløjede altertavle er fra 1400-tallet. De barokke kalkmalerier fra 1670 var i mange år overkalket og blev i 1954 endelig frilagt - og i årene 1955/1956 og igen i årene 1997-2000 restauret. Kirkens orgel er udført af Marcussen & Søn i årene 1887 - 1890, senest renoveret i 1989/1990. Af interiøret kan videre nævnes en barok marmordøbefont fra 1752, tre barokke lysekroner samt en hvid lakeret confitentskuffe (på tysk Confitentenlade) fra 1700-tallet. Ordet Confitent stammer fra latin og betyder syndsbekender. Confitentskuffen er forsynet med syv indkastsprækker for de syv landsbyer i sognet og blev benyttet for at tilmelde sig nadveren.

På kirkegården er der en række talende gravsten fra 1600 til 1800-tallet, som beskriver afdøde søfarers og hvalfangers livsforløb. Menigheden hører i dag under den nordtyske lutherske kirke.

Litteratur 
 Joachim Taege: Die St. Laurentii-Kirche, Syderende / Før 2018, .

Eksterne henvisninger 

 Menighedens hjemmeside

Noter 

Kirker i Slesvig-Holsten
Før